《郊祀礼成诗》
宋代·吕陶

皇极恢临照，嘉时属盛隆。八年登至治，大祀答圆穹。

并报知坤道，推尊见祖功。先期齐广殿，将旦谒真宫。

杲日迎銮皎，祥云绕盖红。衣冠开秘寝，幢节下层空。

东向经途近，前瞻太室崇。过门遵往德，降辂屈清躬。

八圣威神在，三牲荐品丰。奉璋人左右，进俎序西东。

上意精纯至，英灵顾享同。念深尧八彩，感切舜重瞳。

地胜龙湾阔，尘清辇路通。綵城齐北阙，天仗转南风。

旂动三辰丽，兵严万卫雄。国容殊肃穆，丘势自穹窿。

虚次移铜漏，升坛俨玉珫。礼惟三献具，乐以六成终。

燔燎交神听，高明鉴睿衷。冈陵均委积，箕翼等光融。

海沸欢声振，天旋瑞气充。呼嵩喧宇宙，迎仗抃华戎。

盛典千春备，洪恩庶汇蒙。山河皆户牖，寰海一帡幪。

独运陶钧术，齐驱造化工。令行雷荐震，泽及雨其濛。

苛密宽三面，幽潜达四聪。华心归茂草，蛰户启昆虫。

六合澄清外，群生富寿中。愿赓成命颂，垂裕播无穷。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。